Самуел Колридж
Кублай хан

Превод от английски: Александър Шурбанов, 1995

chitanka.info

Във Ксанаду сам Кублай хан

издигнал приказен палат

и в ширни пещери разлян,

се стичал в мрачен океан

там Алф, потокът свят.

Дор десет мили плодна пръст

ограждал зид околовръст —

градини пъстри с лъкатушни бари

между благоуханни дървеса

и лесове като бърдата стари

покрай поляни в слънчева роса.

Но ах, онази романтична бездна,

разполовила хълма нелюдим!

Чутовен кът! Една жена ли чезна

в такова място посред нощ беззвездна

по тайния си призрачен любим!

Из тази грозна паст, безспир кипяща,

земята запъхтяна в миг изпраща

от глъбините свои на възбог

един полузадавен водоскок

с безброй отломъци — като градушка

или извита над харман вихрушка —

и сред скали танцуващи така

избликва в миг свещената река.

Пет мили лъкатуши и се гъне

свещената река през лес и дол,

дорде след пещерния си юдол

вдън океана мъртъв с рев потъне.

И в този рев дочува Кублай хан

дедите му да прорицават бран!

Палатът приказен замята

сянката си над вълните,

гдето екнат с мярка слята

изворът и пещерите.

Такова чудо е за приказ вред —

палат от слънце с пещери от лед!

Една девица с цитра звънка

в бляна ми веднъж изгря —

тя беше абисинска дева

и ме ощастливи с напева

за планината Абора.

Да можех пак да чувам

гласа й вътре в мен,

аз щях така да възликувам,

че с напева вдъхновен

щях в ефира да извая

свод слънчев с пещери от лед,

та да го зърнат и в омая

да викнат: Вижте, вижте тая

коса развяна, образ блед!

Триж обходете го отвред

и в уплах свят очи склонете,

че той е пил роса от цвете

и се е хранил с райски мед.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.